Rozi izvještaj Godišnji izvještaj o stanju ljudskih prava LGBT osoba u BiH u 2012. godini - Barreiro, Mariña; Vasić, Vladana; Gavrić, Saša; Miftari, Edita; Bošnjak, Emina (Sarajevo Open Centre, 2013)
Vlasti u BiH nisu svjesne da su LGBT osobe dio našeg društva, te smatraju da su prava LGBT osoba manje važna od prava drugih grupa. Ovaj stav se uglavnom opravdava veoma malim brojem vidljivih LGBT osoba i uobičajenim mišljenjem da to (misleći na homoseksualnost) i oni_e (misleći na LGBT osobe) ne postoji_e u BiH. Kada se raspravlja o LGBT pravima, bh. institucije nisu dovoljno senzibilne da primjete ili da se bave pitanjima i problemima sa kojima se LGBT osobe susreću svakodnevno, te pretpostavljaju da je zabrana diskriminacije, koja je regulisana u Zakonu o zabrani diskriminacije u BiH, dovoljna za omogućavanje zaštite i jednakosti LGBT osoba sa ostalim građanima BiH.
Obzirom da LGBT teme postaju sve vidljivije u BiH, kako kroz medije koji još uvijek izvještavaju na senzacionalistički i šokantan način u cilju privlačenja gledatelja_ki, tako i kroz aktivizam i rad organizacija koje se bave LGBT pravima, govor mržnje i zločini počinjeni iz mržnje prema LGBT osobama su postali evidentniji u prethodnoj, 2012. godini. Porast vidljivosti LGBT aktivizma u 2012. godini je propraćen ozbiljnim i prijetećim govorom mržnje na web portalima. U svim slučajevima koji su predstavljeni u ovom izvještaju, odgovora vlasti ili nije bilo ili je njihov odgovor bio nedovoljan, a u nekim slučajevima, počinioci_teljice tih incidenata su bili_e državni_e dužnosnici_e. Vlasti konstantno i dosljedno ne uspijevaju ili odbijaju da osude govor mržnje i netoleranciju prema LGBT osobama, odnosno da sankcionišu počinitelje_ice, što dovodi do nepovjerenja u državne institucije od strane LGBT osoba.
Ovaj nedostatak povjerenja kod LGBT osoba rezultira neprijavljivanjem ozbiljnijih incidenata i slučajeva poput diskriminacije i zlo- čina počinjenih iz mržnje. Prvi korak ka boljem prepoznavanju i zaštiti ljudskih prava LGBT osoba je harmonizacija postojeće legislative sa Zakonom o zabrani diskriminacije u BiH, koja se trebala izvršiti do 2010. godine, ali ni do danas nije. Ostale izmjene legislative koje se moraju desiti, u cilju promocije i povećanja zaštite ljudskih prava LGBT osoba, kao i individua i manjinskih grupa u BiH, su uvođenje zločina počinjenih iz mržnje i zabrana govora mržnje u Krivični zakon Federacije BiH. Vlasti bi također trebale biti svjesne da sama legislativa nije dovoljna za prevenciju kršenja ljudskih prava LGBT osoba, kao i da se svi ti zakoni i regulacije moraju sprovoditi.
Vlasti bi također trebale organizovati obavezne treninge i edukacije za sve javne dužnosnike_ce i uposlenike_ce, kao što su policijski_e službenici_e i uposlenici_e javne uprave